Hver tredje passager stod af DSB's forsinkede S-tog | Ingeniøren
Hver tredje passager stod af DSB's forsinkede S-tog
Sommerens sporarbejder har betydet et drastisk fald i antallet af passagerer på Køge Bugt-banen. 14.000 passagere har forladt S-togene, og hver femte passager er stået af Kystbanen.
Af Bjørn Kock Sørensen 29. aug 2007 kl. 09:31 0
Hver tredje passager har forladt de stærkt forsinkede S-toge på Køge Bugt-banen, skriver DSB's medarbejderblad, DSB i dag
I juli 2006 havde DSB 49.263 passager på Køge Bugt-banen. I år havde 34.809 kunder fundet ind i de røde togsæt.
DSB tilskriver faldet i passagerer sommerens store sporarbejde, men kunderne er også blevet ramt af det ene tekniske uheld efter det andet som nedfaldne køreledninger, signalproblemer og tognedbrud. Det har betydet længere rejsetid og overfyldte tog.
Sommerens meget omtalte problem med solkurver og skinner, der ikke kunne tåle varme, har ikke betydet ret meget, da der kun har været tre varme sommerdage, hvor togene har sat hastigheden ned på grund af fare for solkurver, skriver Berlingske Tidende.
»Det er vigtigt at understrege, at sporarbejder er nødvendige, og at de bliver gennemført for kundernes skyld. Når det så er sagt, må jeg sige, at dette sporarbejde ikke har været håndteret godt. Vi kigger i øjeblikket på, hvad vi og Banedanmark kan gøre bedre, så kunderne på Køge Bugt kan få et bedre produkt,« siger konstitueret administrerende direktør for DSB S-tog, Gert Frost, til DSB i dag.
Også på Kystbanen mellem Helsingør og København er der arbejde i gang med at udskifte de forældede spor, hvilket giver forsinkelser. Her er hver femte passager forsvundet, skriver DR.
Arbejdet på Køge Bugt-banen fortsætter frem til sidst i oktober, oplyser Banedanmark på sin hjemmeside. Sporene mellem S-togstationerne Dybbølsbro og Hundige fra 1969 var meget slidte og derfor helt nødvendige at udskifte, fortæller Banefirmaet.
Pendlerne i Køge Bugt og Nordsjælland får nye skinner 28. nov 2006